Gay predikant verloor saak in konstitusionele hofArgieffoto Die konstitusionele hof het beslis Ecclesia de Lange, ŉ voormalige predikant in die Metodistekerk, mag nie as predikant dien terwyl sy met iemand van dieselfde geslag getroud is nie. De Lange het in 2009 voor haar gemeente aangekondig dat sy van plan is om met haar lewensmaat van dieselfde geslag te trou. Na afloop van die aankondiging het die kerk haar ingelig dat haar huwelik teen die kerk se beleid is, wat slegs heteroseksuele huwelike erken. Sy is in 2010 geskors en nie toegelaat om verder as predikant te dien nie. De Lange het die saak vir arbitrasie verwys, maar die partye kon nie ŉ ooreenkomkoms bereik nie. Die sameroeper van die arbitrasiepaneel het in Junie 2011 namens De Lange ŉ arbitrasieooreenkoms onderteken, wat die bepalings en voorwaardes uiteengesit het. De Lange het die saak na die hooggeregshof geneem in ŉ poging om die arbitrasieooreenkoms tersyde te stel uit vrees dat dit haar saak sou benadeel. Die hooggeregshof, sowel as die appèlhof, het gesê De Lange het nie rede gehad om die arbitrasieooreenkoms teen te staan nie. Adjunk-hoofregter, Dikgang Moseneke, het Dinsdag tydens uitspraak in die konstitusionele hof gesê daar is geen vooruitsigte vir sukses van De Lange se appèl nie. Hy het bygevoeg dat die arbitrasiepaneel die gepaste forum was om die kerk se beleid te ondersoek met betrekking tot homoseksuele huwelike vir predikante. Moseneke het gesê De Lange het nie haar bewering van onregverdige diskriminasie onder die aandag van die hooggeregshof gebring nie.